(t. 62. do 64.)

Kada se radi o aktivnostima predstavničkih tijela osoblja, njih ne mogu ocjenjivati ocjenjivači iz službi te institucije. Naime, ona ne potpadaju pod njihovu nadležnost s obzirom na to da se njihove aktivnosti odvijaju izvan funkcijskog okvira u kojem se, primjenom članka 43. Pravilnika, uobičajeno ocjenjuje sposobnost, učinkovitost i ponašanje svakog dužnosnika. Institucija točno poštuje taj zahtjev kada za dužnosnika koji je stavljen na raspolaganje sindikatu ili udruženju osoblja uvede i primjenjuje postupak ocjenjivanja koji dopušta drugom službeniku koji je stavljen na raspolaganje istom sindikatu ili udruženju osoblja, a koji mu nije hijerarhijski nadređen, da djeluje kao njegov ocjenjivač, i to jedini, te stoga da ocjenjuje njegovu sposobnost, učinkovitost i ponašanje s obzirom na njegove dužnosti u odnosnom sindikatu ili udruženju osoblja.

Budući da tijelo za imenovanje raspolaže značajnom diskrecijskom ovlašću za odlučivanje o postupku ili metodi za koju smatra da je najprikladnija za provedbu usporedbe zasluga, neuspjeh u uspostavi ad hoc sustava ocjenjivanja dužnosnika koji obavljaju aktivnosti u okviru stavljanja na raspolaganje sindikatu ili udruženju osoblja (OSP) ne dovodi ni do kakve diskriminacije. Stoga dužnosnik ne može zahtijevati od institucije da ona usvoji pravila kojima se posebno organiziraju postupci i metode usporedbe zasluga dužnosnika s obzirom na njihove položaje prema Pravilniku o osoblju.

Naime, značajna heterogenost može postojati kod ocjenjivanja dužnosnika različitih službi određene institucije te je ta heterogenost urok poteškoća kada tijelo za imenovanje provodi usporedno ispitivanje zasluga svih dotičnih dužnosnika, poštujući načelo jednakog postupanja. U tom pogledu odgovarajuća metoda ocjene je ona koja se sastoji od usporedbe prosjeka analitičkih ocjena različitih službi jedne institucije kako bi se poništila subjektivnost koja proizlazi iz ocjena koje daju različiti ocjenjivači. Stoga, metoda dorađivanja brojčanih ocjena dužnosnika radi provođenja usporednog ispitivanja zasluga svih dužnosnika koji ispunjavaju uvjete za promaknuće ne čini se neprikladnom, osobito u pogledu neutralizacije subjektivnosti koja se odnosi na različite ocjenjivače pri dodjeli ocjena, jer su neki objektivno stroži od ostalih. Osim toga, tom metodom provodi se načelo jednakog postupanja s obzirom na to da se, s jedne strane, ta metoda primjenjuje ujednačeno za sve dužnosnike, uključujući one koji su stavljeni na raspolaganje sindikatu ili udruženju osoblja za koje izvješće o ocjeni izrađuje jedan ocjenjivač koji im nije hijerarhijski nadređen. S druge strane, ona omogućuje provedbu usporednog ispitivanja zasluga na temelju izvora usporedivih informacija i podataka, koji su u ovom slučaju izvješća o ocjeni iznesena u identičnom obliku te odvagnute prosječne ocjene koje su homogenizirane na razini institucije.

Izvršavanje određenih dužnosti predstavničkih tijela osoblja, kao što su dužnost predsjednika odbora osoblja ili predsjednika sindikata ili udruženja osoblja, u određenim slučajevima može dovesti do pretpostavke da te dužnosti, same po sebi, znače izvršavanje dužnosti na višoj razini. Međutim, osim što dužnosnik koji je stavljen na raspolaganje takvoj organizaciji mora dokazati postojanje, razinu i trajanje tih dužnosti koje je stvarno i posebno izvršavao u vezi s pregovorima o donošenju novog pravilnika, nije utvrđeno da, uzimajući u obzir njegovu široku diskrecijsku ovlast, tijelo za imenovanje ne bi očito moglo smatrati, u svrhu promaknuća, da dužnosti drugih dužnosnika koje oni izvršavaju permanentno, a ne povremeno kao predmetni dužnosnik, uključuju razinu odgovornosti koja je viša od one koju ima dužnosnik stavljen na raspolaganje.

U tom pogledu, Službenički sud ne može, u okviru nadzora zakonitosti koji provodi, detaljno ispitati sve spise kandidata koji su ispunili uvjete za promaknuće kako bi osigurao da je zaključak do kojeg je došlo tijelo za imenovanje u skladu s njegovim zaključkom niti zamijeniti njegovu ocjenu sposobnosti i zasluga dotičnih dužnosnika.

(t. 79., 80. i 82.)